ตามคาด! เฟดคงดอกเบี้ยที่ระดับ 1-1.25% พร้อมส่งสัญญาณปรับขึ้นในธ.ค.นี้
ตามคาด! เฟดคงดอกเบี้ยที่ระดับ 1-1.25% พร้อมส่งสัญญาณปรับขึ้นในธ.ค.นี้
2 พ.ย. 2560

คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ให้คงอัตราดอกเบี้ยระยะสั้นที่ระดับ 1.00-1.25% ในการประชุมวันนี้ ตามที่ตลาดการเงินคาดการณ์ไว้ พร้อมกับระบุว่า เศรษฐกิจและตลาดแรงงานของสหรัฐมีการขยายตัวที่แข็งแกร่ง ขณะที่พายุเฮอร์ริเคนไม่มีผลกระทบต่อเศรษฐกิจมากนัก ซึ่งเป็นการส่งสัญญาณถึงการปรับขึ้นอัตราดอกเบี้ยในเดือนหน้า
CME Group ระบุว่า จากการใช้เครื่องมือ FedWatch วิเคราะห์ภาวการณ์ซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่ามีโอกาสเกือบ 100% ที่เฟดจะปรับขึ้นอัตราดอกเบี้ยในการประชุมเดือนธ.ค.
ขณะที่แถลงการณ์ของเฟดระบุว่า เศรษฐกิจสหรัฐมีการขยายตัวอย่างแข็งแกร่ง และสามารถรองรับการปรับขึ้นอัตราดอกเบี้ยอย่างค่อยเป็นค่อยไป ขณะที่พายุเฮอร์ริเคนที่เกิดขึ้นจะไม่มีผลกระทบมากนักต่อเศรษฐกิจในระยะยาว แม้ทำให้การจ้างงานลดลงในเดือนก.ย. แต่อัตราการว่างงานก็ยังคงปรับตัวลงต่อไป
นอกจากนี้ตลาดแรงงานยังคงมีความแข็งแกร่ง และอัตราเงินเฟ้อจะปรับตัวสู่เป้าหมายของเฟดที่ระดับ 2% ในระยะกลาง ขณะที่ดุลความเสี่ยงมีความสมดุลในระยะใกล้